Mette Gramstrup Ratzer har nu ventet på svar i seks uger fra Familieretshuset på, om hun kan blive værge for sin bror Hans. Men hun møder kraftig modstand. Vi fortalte første gang om familien i april måned , hvor Hans Gramstrup Ratzer var indlagt på Aalborg Universitetshospital i 25 dage. Her fik familien forbud mod at besøge ham - angiveligt på opfordring fra hans værge. Forbuddet var ikke lovligt, og værgen trak sig, da TV2 Nord fortalte om sagen. Dermed kunne Mette Gramstrup Ratzer endelig blive værge for sin bror . Men så let går det ikke. Vurderinger kan spille ind på afgørelse Den tidligere værge, bostedet i Vesthimmerland og Hans' hjemkommune Aarhus gør nemlig hvad de kan, for at forhindre hende i at få værgeretten. -	Jeg står i en situation, hvor jeg ikke ved, om jeg kan blive værge for Hans eller ej, og det føles ikke særlig rart, siger Mette Gramstrup Ratzer. Det er Familieretshuset, der afgør, om Mette kan blive værge for Hans. De har bedt Aarhus Kommune, bostedet i Vesthimmerland  og den tidligere værge om at vurdere hendes evner. Alle tre parter forsøger at forhindre, at hun kan blive værge. Bostedet skriver blandt til Familieretshuset: ”Det er tvivlsomt, om hun er i stand til at agere objektivt og passe på Hans i den svære relation til mor.” Bostedet betragter altså Mette og Hans' mor som et problem. Men den argumentation forstår Mette Gramstrup Ratzer ikke, for det er jo hende og ikke moren, der søger om at blive værge i sagen. -	Det er da enormt træls og frustrerende, at de modarbejder mig. Jeg bliver da nervøs for, om Familieretshuset kan finde på at lægge vægt på de ting, de vurderer mig på, siger Mette Gramstrup Ratzer Vigtig omsorg Ifølge Lone Hørstrup fra Sind er det vigtigt, at personer som Hans ikke kun har tæt kontakt til professionelle plejere. De kan nemlig  ikke tilbyde den samme omsorg som en søster: - Hun kan give et meget tættere kontaktforløb til ham - både det at,  hun kan være sammen med ham og sørge for, at hans mor kan være der for ham, når hun har lyst, siger Lone Hørstrup, Formand for Sind Aalborg og fortsætter: - Det er jo også Hans’ behov det drejer sig om. Vejen til at få det bedre er bare meget kortere, når man har familie og venner med ind over, siger Lone Hørstrup, Formand, Sind Aalborg. Kender hende ikke Venstres retsordfører Preben Bang Henriksen  bakker op om den lokale formand for Sind: -	Det almindelige udgangspunkt er jo, at det er familien, der skal være værger i sådan en situation her. For mig skal der være tungtvejende argumenter for igen at udpege en professionel værge, siger Preben Bang Henriksen. Mette Ratzer forstår ikke, hvordan Aarhus Kommune,  bostedet i Vesthimmerland og den tidligere værge kan udtale sig imod hende, for de kender hende faktisk ikke: -	De tre parter har jo i tre år ikke villet inddrage mig eller min mor i nogen som helst møder, selvom vi har bedt om det. De har intet gjort overhovedet for at få et samarbejde i gang med os som familie, siger Mette Gramstrup Ratzer. Hun  frygter, at kommunen og bostedet modarbejder hendes ønske om at blive værge, fordi hun ønsker, at hendes bror Hans flytter til et bosted i Aarhus. Det risikerer at koste både bostedet og kommunen millioner af kroner. Men  hvis de på den måde har part i sagen, bør det ifølge Preben Bang Henriksen få konsekvenser: - Hvis de pågældende udsagn er påvirket af et eller andet hensyn, så bør Familieretshuset tage hensyn til det og eventuelt se bort fra dem eller tillægge den mindre værdi. Efter min opfattelse bør der gælde de samme regler her som ved en domstol, nemlig at Familieretshuset vægter de forskellige vidneudsagn på forskellig vis, siger Preben Bang Henriksen. Skal have "god værgeerfaring" Den tidligere værge anbefaler til Familieretshuset, at der igen bliver udpeget en professionel værge, selvom han indrømmer, at han aldrig har mødt Mette Gramstrup Ratzer. Han skriver til Familieretshuset: ”Min opfordring er, at der beskikkes en værge med en god lang ”værgeerfaring”, der har den ekstra tid dette værgemål kræver”. TV2 Nord har tidligere afsløret, at den tidligere værge ikke besøgte Hans en eneste gang, mens han i 25 dage var indlagt på Aalborg Universitetshospital. Alligevel påvirkede han sygehuset til at at udstede et ulovligt besøgsforbud for familien og gav besked på, at de pårørende  ikke skulle kontakte ham mere: -	Det lyder ikke menneskeligt, og det lyder ikke som om, han har sit hjerte med i sit arbejde, når det netop er mennesker, man har med at gøre. Jeg tænker, det er fint, at han ikke længere er værge for Hans, siger Lone Hørstrup fra Sind. Mette Ratzer kan nu kun vente på, at Famileretshuset afgør, om hun kan blive værge for sin bror. Og hun vil blive meget overrasket, hvis man ikke finder hende kvalificeret. - Jeg er tilknyttet som børnefaglig psykolog ved Familieretshuset, så på den måde kender de mig jo professionelt og betaler for mine ydelser, så hvis de ikke kan bruge mig som værge for min bror, forstår jeg  ingenting, siger hun. TV2 Nord har adskillige gange bedt Familieretshuset om et interview i sagen, men er blevet afvist hver gang. I stedet har vi modtaget skriftlige svar. Vi har blandt andet spurgt Familieretshuset, hvilken betydning man tillægger de nævnte udsagn om Mette Gamstrup Ratzer, som Aarhus Kommune, botilbuddet og den tidligere værge.

Referat:
Tidligere værge, kommune og bosted spænder ben - men både Sind og Venstres retsordfører bakker op om Mettes kamp for værgeretten over sin bror.